Raadslid Hamersma se voorvinger wys wes - Protea Boekhuis
Raadslid Hamersma se voorvinger wys wes
“Wessels, daai plekkie. Hulle’t nou tien jaar van demokrasie. Destyds. Vele kak en drama en ’n geskiet. Gaan doen vir ons ’n storie.”
“Oor die skietery van destyds, vermoed ek?”
“Wel. Enigiets. Wessels. Vryf ou bronsplaatjies blink as dit moet. Maar iets nuuts. ’n Nuwe slant. Sal nog beter wees. Jy vlieg môre.”
Die winde van politieke verandering waai oor Hamerplein – daar waar die forse beeld van Raadslid Hamersma nou al so lank die rigting aanwys. Dit dwarrel oor die rivier, oor die skeidslyne van die verlede; pluk aan al wat ’n hoë boom is en laat ewe veel stof opstyg uit prominente posisies en obskure hoekies: Die burgemeester. Marumo. Snor de Beer. Rian Roux. Kryg Roelofse. John Oudemann. Bos Fourie. Mal Mary. Maryville. Die Wishbone. Die kloktoring …
Tien jaar later moet die joernalis Wessel Wessels ’n storie aanmekaarsit uit die legkaartstukkies van dié revolusie in die kleine, en leer hy vinnig dat dit nie noodwendig demokrasie is wat die dorpsinwoners tot vrees of stilswye gedwing het nie; dis eerder die pad soontoe en terug wat die probleem is.
’n Slim, boeiende satire oor ’n land wat Suid-Afrika kon wees (maar nie noodwendig is nie) – en karakters wat jou bure kon wees (as hulle nie so pynlik op jouself getrek het nie).
Marius Ackermann, wat vir lang jare as regsadviseur in die staatsdiens gewerk het, praktiseer tans as advokaat in Pretoria. Deur sy loopbaan het hy dikwels die geleentheid gehad om die politieke toneel asook politieke akteurs van naby gade te slaan. Van sy kortverhale en sketse het in die Tydskrif vir Letterkunde, Rooi Rose en Huisgenoot verskyn. Twee radiodramas is ook op RSG uitgesaai. Hy is lid van die Eugéne Marais Skrywersvereniging en tans besig met die MA in kreatiewe skryfkuns aan die Universiteit van Pretoria. Sy studie-onderwerp is satire. Beskikbaar vir onderhoude.